b'\n_START_ARTICLE_\nTulisan Cina Tradisional\n_START_SECTION_\nNama Cina \xd9\x86\xd8\xa7\xd9\x85 \xda\x86\xd9\x8a\xd9\x86\xd8\xa7\n_START_PARAGRAPH_\nAntara para penutur bahasa Cina, aksara Cina tradisional dirujuk dengan berbagai-bagai nama yang berbeza, dengan setiapnya mempunyai konotasi yang berlainan. Kerajaan Republik China di Taiwan secara rasmi merujuk kepada aksara Cina tradisional sebagai aksara baku atau aksara tepat (Cina tradisional: \xe6\xad\xa3\xe9\xab\x94\xe5\xad\x97,Cina Ringkas: \xe6\xad\xa3\xe4\xbd\x93\xe5\xad\x97; \xc2\xa0Hanyu Pinyin: zh\xc3\xa8ngt\xc7\x90z\xc3\xac; \xc2\xa0Tongyong Pinyin: jh\xc3\xa8ngt\xc7\x90z\xc3\xach ) yang membayangkan bahawa aksara tradisional merupakan bentuk aksara yang lengkap dan tepat. Walau bagaimanapun, istilah yang sama itu ("aksara baku", \xe6\xad\xa3\xe4\xbd\x93\xe5\xad\x97) dipergunakan di tanah besar China untuk membezakan aksara-aksara ringkas dan tradisional yang baku daripada aksara-aksara kelainan dan idiomatik (\xe5\xbc\x82\xe4\xbd\x93\xe5\xad\x97). _NEWLINE_Para pengguna aksara tradisional juga merujuk kepada aksara tradisional sebagai "aksara lengkap" (Cina tradisional: \xe5\x85\xa8\xe9\xab\x94\xe5\xad\x97, Cina Ringkas: \xe5\x85\xa8\xe4\xbd\x93\xe5\xad\x97; \xc2\xa0Hanyu Pinyin: qu\xc3\xa1nt\xc7\x90z\xc3\xac; \xc2\xa0Tongyong Pinyin: cyu\xc3\xa1nt\xc7\x90z\xc3\xach ) yang mempunyai konotasi yang sama._NEWLINE_Sebagai perbandingan, orang-orang Cina yang biasanya menggunakan aksara ringkas memanggilnya aksara rumit (Cina tradisional: \xe7\xb9\x81\xe9\xab\x94\xe5\xad\x97, Cina Ringkas: \xe7\xb9\x81\xe4\xbd\x93\xe5\xad\x97; \xc2\xa0Hanyu Pinyin: f\xc3\xa1nt\xc7\x90z\xc3\xac; \xc2\xa0Tongyong Pinyin: f\xc3\xa1nt\xc7\x90z\xc3\xach ), atau secara tidak rasmi, "aksara lama" (Bahasa Cina: \xe8\x80\x81\xe5\xad\x97; Hanyu Pinyin: l\xc7\x8eoz\xc3\xac; Tongyong Pinyin: l\xc7\x8eoz\xc3\xach ), dengan konotasi bahawa aksara Cina tradisional telah digantikan dan kini tidak digunakan lagi._NEWLINE_Para pengguna aksara tradisional memperdebatkan bahawa aksara tradisional tidak boleh dipanggil "rumit" kerana aksara-aksara itu tidak pernah diubah menjadi lebih rumit, dengan bentuk-bentuk yang asli dikekalkan. Sebaliknya, para penyokong aksara Cina ringkas amat membantah pemerihalan aksara tradisional sebagai "baku" kerana mereka menganggap bahawa aksara-aksara ringkas yang baru adalah aksara baku sezaman. Mereka juga menunjukkan bahawa aksara tradisional bukannya aksara tradisional yang sebenar kerana tulisan China telah mengalami banyak perubahan dengan berlalunya masa. Banyak aksara Cina sejak Dinasti Han telah dibuat lebih berbunga-bunga berbanding dengan aksara-aksara yang asli._NEWLINE_Peliknya, walaupun padanan aksara Cina yang umumnya diterjemahkan sebagai "rumit" pada dirinya terdiri daripada coret yang banyak, jika bukan rumit, aksara itu tidak pernah menjalani peringkasan; ini mungkin disengajakan kerana ia menunjukkan kerumitan aksara tradisional yang relatif, \xc2\xa0berbanding dengan versi-versi ringkas. Di samping itu, sedangkan perkataan "rumit" menimbulkan konotasi yang negatif dalam bahasa Melayu, padanan aksara Cina pada dirinya tidak menimbulkan sebarang konotasi yang "rumit" atau "menyusahkan"; sebaliknya, maksudnya agak kabur dan neutral kecuali apabila dikaitkan dengan aksara-aksara yang lain._NEWLINE_Sesetengah orang tua merujuk kepada aksara tradisional sebagai "aksara wajar" (Bahasa Cina: \xe6\xad\xa3\xe5\xad\x97; Hanyu Pinyin: zh\xc3\xa8ngz\xc3\xac; Tongyong Pinyin: jh\xc3\xa8ngz\xc3\xach ) dan aksara ringkas sebagai "aksara coret yang diringkaskan" (Cina tradisional: \xe7\xb0\xa1\xe7\xad\x86\xe5\xad\x97, Cina Ringkas: \xe7\xae\x80\xe7\xac\x94\xe5\xad\x97; \xc2\xa0Hanyu Pinyin: ji\xc7\x8enb\xc7\x90z\xc3\xac; \xc2\xa0Tongyong Pinyin: ji\xc7\x8enb\xc7\x90z\xc3\xach ) atau "aksara coret yang dikurangkan" (Cina tradisional: \xe6\xb8\x9b\xe7\xad\x86\xe5\xad\x97,Cina Ringkas: \xe5\x87\x8f\xe7\xac\x94\xe5\xad\x97; \xc2\xa0Hanyu Pinyin: ji\xc7\x8enb\xc7\x90z\xc3\xac; \xc2\xa0Tongyong Pinyin: ji\xc7\x8enb\xc7\x90z\xc3\xach ) ("diperingkas" dan "dikurangkan" sebenarnya merupakan homonim dalam bahasa Mandarin, dengan kedua-duanya disebut sebagai ji\xc7\x8en )._NEWLINE_Di bahagian timur laut China, perkataan tempatan untuk aksara tradisional ialah "aksara sebenar" (Bahasa Cina: \xe7\x9c\x9f\xe5\xad\x97; Hanyu Pinyin: zh\xc4\x93nz\xc3\xac; Tongyong Pinyin: jh\xc4\x93nz\xc3\xach ).\n_START_SECTION_\nTeks bercetak \xd8\xaa\xd9\x8a\xda\xa9\xef\xba\xb1 \xd8\xa8\xd8\xb1\xda\x86\xd9\x8a\xd8\xaa\xd9\x82\n_START_PARAGRAPH_\nApabila mencetak teks, orang-orang di China Tanah Besar dan Singapura biasanya menggunakan sistem diperingkas yang dikembangkan oleh kerajaan Republik Rakyat China pada dekad 1950-an. Bagaimanapun, Republik Rakyat China juga mencetak bahan-bahan yang bertujuan dibaca di luar China Tanah Besar dengan menggunakan aksara tradisional. Bagi teks ditulis tangan, kebanyakan orang menggunakan peringkasan tidak rasmi yang kekadang bersifat peribadi. Dalam kebanyakan kes, suatu aksara alternatif (\xe7\x95\xb0\xe9\xab\x94\xe5\xad\x97) akan digunakan untuk menggantikan aksara yang mempunyai banyak coret, umpamanya \xe4\xbd\x93 untuk \xe9\xab\x94. Berbeza dengan kepercayaan popular, kebanyakan aksara alternatif tersebut sebenarnya merupakan sebahagian aksara Cina Tradisional, tetapi secara tidak formal dan mengelirukan dipanggil bentuk ringkas (\xe7\xb0\xa1\xe5\xaf\xab). Walaupun tidak baku, ini biasanya diterima di luar sekolah, dengan sesetengahnya digunakan dengan amat meluas, umpamanya \xe5\x8f\xb0 t\xc3\xa1i \xc2\xa0dalam \xe5\x8f\xb0\xe7\x81\xa3 T\xc3\xa1iwan, \xc2\xa0berbanding dengan aksara bakunya (\xe8\x87\xba)._NEWLINE_Di samping itu, terdapat juga dua kegunaan utama bagi aksara alternatif pada masa dahulu. Pertamanya, aksara-aksara alternatif telah dipergunakan untuk mengelakkan penggunaan nama rasmi orang yang penting dalam konteks yang kurang rasmi sebagai cara untuk menunjukkan penghormatan kepada orang tersebut dengan mengekalkan aksara-aksara namanya. Perbuatan ini dipanggil "pengelakan perasaan tersinggung" (\xe9\x81\xbf\xe8\xab\xb1) dalam bahasa Cina. Yang kedua, aksara-aksara alternatif digunakan ketika aksara yang sama diulang untuk menunjukkan bahawa pengulangannya telah dibuat dengan sengaja dan bukan suatu kesilapan editor (\xe7\xad\x86\xe8\xaa\xa4).\n_START_SECTION_\nPengekodan aksara komputer \xda\xa4\xda\xa0\xda\xa9\xd9\x88\xd8\xaf\xd9\x86 \xd8\xa7\xda\xa9\xd8\xb3\xd8\xa7\xd8\xb1\xd8\xa7 \xda\xa9\xd9\x88\xd9\x85\xda\xa4\xd9\x88\xd8\xaa\xd8\xb1\n_START_PARAGRAPH_\nPada masa dahulu, aksara Cina tradisional seringnya dipaparkan dengan menggunakan skema pengekodan aksara Big5, suatu skema pengekodan yang memihak kepada aksara Cina Tradisional. Bagaimanapun, Unikod kini semakin popular sebagai cara untuk memaparkan aksara Cina Tradisional, dan memberikan penekanan yang sama kepada kedua-dua aksara Cina ringkas serta tradisional, tanpa mengutamakan satu sama lain._NEWLINE_Berbagai-bagai Editor Kaedah Input (IME) juga wujud untuk menginput aksara Cina, seperti yang terkenal ialah kaedah Changjie. Walaupun demikian, masih terdapat sebilangan aksara yang tidak dapat ditulis menggunakan kebanyakan IME; salah satu contoh ialah padanan loghat Shangai untuk \xe5\x97\x8e yang ditulis sebagai \xe4\xbc\x90 dengan radikal \xe5\x8f\xa3.\n_START_SECTION_\nLaman web \xd9\x84\xd8\xa7\xd9\x85\xd9\x86 \xd9\x88\xd9\x8a\xd8\xa8\n_START_PARAGRAPH_\nKonsortium Jaringan Sejagat menyarankan penggunaan nilai atribut bahasa dan nilai bahasa kandungan zh-Hant untuk menentukan kandungan laman web yang ditulis dalam aksara Cina Tradisional.\n_START_SECTION_\nPenggunaan dalam bahasa lain \xda\xa4\xda\xa0\xdd\xa2\xd9\x88\xd9\x86\xd8\xa7\xd8\xa1\xd9\x86 \xd8\xaf\xd8\xa7\xd9\x84\xd9\x85 \xd8\xa8\xd9\x87\xd8\xa7\xd8\xb3 \xd9\x84\xd8\xa7\xd8\xa1\xd8\xa8\xd9\x86\n_START_PARAGRAPH_\nAksara-aksara Cina tradisional juga digunakan untuk tulisan Hanja Korea, manakala aksara tradisional yang diperingkas secara sederhana digunakan dalam tulisan Kanji Jepun moden.'